Revista digital «Clip de Teatre»

https://www.andreusotorra.com/teatre/clipdeteatre/index.html
_______________________________________________________________
«Clavells», d'Emma Riverola. Intèrprets: Abel Folk i Sílvia Marsó. Espai escènic i il·luminació: Paco Azorín. Vestuari: Patricia Monné. Espai sonor: Olga Santos. Direcció de producció: Glòria Casanova. Administració: Maria Folk. Productor: Hold-Principal S.L. i Lantia Escènica. Direcció tècnica: Elena Bermúdez. Coordinació tècnica: Alba Santiago. Cap tècnic del teatre: Roger Muñoz. Construcció de l'escenografia: Mambo. Màrqueting i comunicació: Focus. Fotografia d'escena: Raquel Rodríguez. Amb el suport de: Generalitat de Catalunya ICEC Institut Català de les Empreses Culturals, AISGE i Fundació Romea. Distribució: Carme Tierz. Producció: Hold-Principal S.L., Faig Produccions, Lantia Escénica i Lamarsó Produce. Festival Grec 2025. Ajudantia de direcció i regidoria: Gabriel López Piña.  Direcció: Abel Folk. Teatre Goya, Barcelona, 25 juny a 9 juliol 2025.
_______________________________________________________________
Postrevolució a l'ombra de l'urna funerària

El 25 d'abril del 2024 es va commemorar el 50è aniversari de l'anomenada Revolució dels Clavells (Revolução dos Cravos, en van dir en portuguès) que amb l'ajut dels militars empesos per la població civil va acabar amb el règim feixista que imperava a Portugal des del 1926.


Aquell 25 d'abril del 1974, els dos protagonistes d'aquesta obra de l'escriptora barcelonina Emma Riverola (Barcelona, 1965), la Violeta i el Xavier, eren dos joves estudiants idealistes i plens de futur que van participar en una escapada a Lisboa d'aquella Revolució a peu de carrer.


Entre els dos, un personatge absent, el tercer amic del triangle, en Ramon, la parella de tota la vida de la Violeta. De fet, no tan absent si tenim en compte que en Ramon hi és present amb les seves cendres dins una urna funerària que presideix l'escenografia simbolista de Paco Azorín, una estructura arquitectònica d'un refugi de muntanya amb sostre únic de pendent que desvela al fons un bosc tenebrós ambientat sonorament amb els udols del que podria ser un llop, però que no és sinó el plor d'una gossa veïna que participa del dol del difunt.


Aquest embolcall permet als dos protagonistes de «Clavells» rememorar el passat després de més de quaranta anys d'haver perdut el contacte. Rememorar també el seu idealisme, les seves esperances i espolsar, en certa manera, les seves frustracions.


Ella, una escriptora de tendència filosòfica amb mirada d'esquerres, en hores baixes i que ha deixat de publicar últimament. Ell, un expresident del govern —es mou amb escorta i xofer encara— que té el mèrit, si es pot dir així, d'haver estat un dels més efímers de la història de la democràcia. La incomunicació de la parella, però, ha tingut sempre, en aquestes llargues dècades d'ignorància mútua, el contacte intermedi del Ramon que s'alçava com una mena de portaveu del mur de silenci que s'havia creat entre els dos.


Els secrets personals que surten a la llum es barregen amb l'espurna de l'idealisme de joventut que s'ha fos amb el temps i que es converteix ara en un crit d'esperança, d'atreviment, de tirar endavant, enmig d'una crisi de l'antiga esquerra, de la puixança de la ultradreta i el postfeixisme, de la reivindicació encara, cinquanta anys després, del feminisme, de la pèrdua dels valors que van embolcallar la Revolució dels Clavells.


L'obra «Clavells» s'ha representat durant un any, des de l'abril del 2024 estrenada a Toledo, en versió castellana, en una gira espanyola. Ara, estrenada en versió catalana dins el Grec'25, aporta una mirada nova sobre la constatació de la flaquesa i la corda fluixa en la qual es troben les joves democràcies.


L'actor Abel Folk, que també dirigeix el muntatge i que ha estat impulsor del projecte, i l'actriu Sílvia Marsó representen els dos personatges protagonistes que, en uns escassos vuitanta minuts, fan de la seva experiència vital un recorregut per la política i l'evolució democràtica dels últims cinquanta anys, no només pel que fa a la revolució portuguesa sinó a les altres democràcies veïnes.


El personatge d'Abel Folk és qui transita més des del seu moment de retrobament quan arriba per acompanyar en el dol a la Violeta al refugi de muntanya fins a l'explosió dels secrets personals. El de Sílvia Marsó, en canvi, es manté en una línia interpretativa indignada, que enceta de seguida i que no abandona fins al final: ella és la que renuncia a la nostàlgia i, en certa manera, la que es fabrica una cuirassa protectora davant la caiguda dels valors que els havien empès de joves.


L'estructura de l'obra, però, fuig de mantenir-se en un estat passiu —és a dir, només de l'escenari a l'auditori— i, segurament que en una aposta de la direcció, els dos personatges acaben adreçant-se directament als espectadors, com si cadascú d'ells tingués més interès a explicar-se davant del món que no pas a explicar-se entre ells mateixos. Fins i tot, en un moment donat, quan sona el conegut himne popular revolucionari «Grândola, vila Morena», l'expolític Xavier —Abel Folk— convida l'auditori a afegir-s'hi fent de cor ni que sigui per advertir als que encara es deixin temptar per la nostàlgia que no només amb els himnes es combaten els fantasmes del passat.


Com que l'obra crida a atrevir-se, «atreveixe't!», incita en un fosc final Sílvia Marsó, jo m'atreviria a dir que «Clavells» és una obra “generacional”. Ep!, generacional no dels que avui tenen com a principal repte aprovar la selectivitat sinó generacional dels que aquell llunyà 1974 eren adolescents amb tot el futur a les seves mans i amb ganes de menjar-se el món ni que, sovint, hagi estat el món el que ha acabat menjant-se'ls a tots.

Andreu Sotorra, Clip de Teatre, 26 juny 2025
Com un Màgia Borràs sense instruccions


Clavells, amb text d’Emma Riverola, té un títol molt suggerent per fer una revisió de què s’ha fet amb la democràcia a la península ibèrica ara que ha passat mig segle. Admetre les contradiccions és un exercici realista i honest. Pretendre fer-ne tesi i doctrina és altament perillós. Ara, barrejar vida íntima, política, mentides, llops, dols, humor, a parts que es fan al públic com en una mena d’enquesta d’opinió, té tots els números per a estavellar-se a escena. S’ha de ser un veritable mag prestidigitador amb molt d’olfacte per no sortir-ne escaldat. És com pretendre fer una gala amb un joc de Màgia Borràs de fa dècades, localitzat a les golfes, impol·lut, (l’escenografia de Clavells és molt versàtil), però sense rastre de les instruccions.

Abel Folk ja havia fet de personatge de patacada en una amarga comèdia de Jordi Casanovas (Alguns dies d’ahir), d’un passat molt més recent (que encara no s’ha aconseguit tancar ni l’amnistia quan fa un any de l’aprovació). Comparteix escena amb Sílvia Marsó, que insisteix en fer-se un forat a la cartellera catalana (i que és d’agrair, la seva constància). En l’obra, es veuen com dos antics amants (practicants de l’amor lliure), activistes per a la democràcia, fan repàs d’aquests 50 anys personals. L’un, ha estat president del govern d’esquerres; l’altra va optar a refugiar-se amb un altre company del partit socialista. La conversa es preveu intensa però la posada en escena té fuites per totes bandes. En canvi, un bon exemple de com reflexionar sobre política i vincular-ho a fets presents, amb la suficient ambigüitat per atrapar l’espectador es Impossible, d‘Erri de Luca.


El públic pot empatitzar perquè, com en els dols quotidians, els amics i familiars descobreixen ombres dels difunts. Sovint, són secrets que s’ha endut a la tomba però que, els que el sobreviuen, van descobrint ajuntant les peces del trencaclosques. En la peripècia de Clavells s’intueixen uns desigs del difunt, que ha anat confabulant sempre al seu favor però que, al final, vol refer ponts. Un gir que pot recordar a la poca-soltada sense pretensions de Quant temps em queda? de Marta Buchaca.


Folk i Marsó ofereixen la seva elegant simpatia als seus personatges. Però queda un aiguabarreig que fa difícil seguir, tant pels canvis de gir de temes que han quedat insinuats minuts abans, com per una distensió interpretativa que despista. Hauria de ser una conversa entre dos personatges i s’hi barreja el difunt, el públic i qui sap quants trets en l’aire més, sense un motiu aparent que ho justifiqui. Una actuació d’un mag pot distreure alguns moments, però té clar que s’encarrila cap a l’efecte final. Aquest muntatge (probablement per un text que li falten bones raspallades) funciona com un mag ocasional (com ara, els informals tiets en sobretaules de Nadal): Encadena efectes sorprenents i dóna la funció per acabada, sense un relat que ho fixi.  Ai, llàstima.

Jordi Bordes, Recomana, 7 juliol 2025

Adéu als Clavells pansits


Els Clavells del títol fan referència a la Revolució dels Clavells, que el 25 d´abril del 1974, va acabar amb la fèrria dictadura que patia Portugal al llarg de 41 anys, des de 1933 fins a 1974. Precisament l´any passat es va commemorar el 50 aniversari de l´arribada de la democràcia al país veí.


L´autora, la periodista i dramaturga, Emma Riverola, ens ofereix una interessant reflexió sobre una generació de joves catalans, que ara tenen entre els 60 i els 70 anys, i que van viure aquest transcendental fet. Una generació idealista, que intuïa ja el final de la dictadura a Espanya, que tenia vocació política i que estaven disposats a canviar-ho tot.


Ho fa mitjançant l´enfrontament de dos personatges i un tercer, que sols apareix per referències i està omnipresent a l´escenari. Silvia Marsó i Abel Folk, magnífics, donen vida a Violeta, periodista i escriptora, sempre fidel als seus ideals, i Xavier, que va fer carrera en política i inclús va ser president de la Generalitat, el president de durada més breu. El lloc de la trobada es una casa en mig del bosc, notable l´escenografia simbolista de Paco Azorín, que simula un refugi de muntanya i al fons queda simulat un bosc en la tenebra.

Feia temps que ambdós persones no s´havien vist. El motiu que Xavier aparegués per sorpresa es la mort de Ramón, el marit de Violeta. Les seves cendres estan presents dins d´una urna, que està a la vista durant tota la obra.


Els tres amics de joventut, van anar a Portugal just els dies desprès de la Revolució i van viure l’eufòria d´aquells moments. La Violeta i en Ramón van formar parella. En arribar al democràcia a Espanya van decidir fer carrera política amb un partit d´esquerres, enlluernats per la figura de Victor, empresonat pel franquisme i amb una aureola de líder carismàtic. Violeta deixa el partit al veure com es reprodueixen en un partit d´esquerres els comportaments masclistes i patir una agressió sexual per part de l´adorat Victor, i no rebre l´ajut de ningú. No era el moment políticament correcte per fer-ho.


¿Per què després de tant de temps, en Xavier ha volgut tornaré a veure la Violeta? ¿Encara està enamorat d´ella? ¿Vol tenir accés al manuscrit de las memòries d´en Ramón que va deixar en testament per publicar?. Els sentiments i les rancúnies personals, surten a la llum, a la vegada que al transitar per la vida de cada un-a, es reflecteix una generació que va viure el desenvolupament democràtic de la història recent i el seu desencís i frustració davant de han pogut fer i sobre tot del que no han fet.


En Xavier que es qui va accedir al poder, és qui més frustracions mostra i l'udol d'un llop (finalment resulta ser la gossa d'una veïna), el porta a un estat de crispació (remordiment de consciència?).


Abel Folk és alhora el director i juga amb que els personatges trenquin la quarta paret i en determinats moments es dirigeixin al públic, fent-los partícips dels seus sentiments. Al final hi haurà una invitació al canvi des de la persona, “Atreveix-te”.

La revolució dels Clavells (La revoluçâo dos Cravos), ha estat potser la revolució més sincera dels segle XX. Va ser protagonitzada per suboficials de l'exercit portuguès, capitans, tinents i comandants (els generals es van afegir quan la revolució ja havia triomfat i el poble era al carrer). Es va produir el 24 d´abril del 1974 i va ser una revolució que va ser secundada immediatament pel poble i en la que sols va haver quatre morts en un fet aïllat, quan des de la seu de l´odiada policia (PIDE, policia internacional e de defensa del Estado) algú va tirar contra la gent.


La cançó que va significar la senyal per iniciar la revolució, va ser el tema popular Grândola vila morena, que va popularitzar el cantautor portuguès José Afonso. Una bellíssima cançó que sempre emociona al escoltar-la i més si la relacionem amb els fets del 24 d´abril del 1974.


A finals dels anys 60 i principis dels 70. Portugal estava aïllada i empobrida, obligada a un desgast constant, material i humà, per mantenir les seves colònies a Àfrica. Per aconseguir combatre els moviments d´alliberament d´aquest països, Portugal va cometre autèntiques massacres. Especialment a Angola i Mozambique. També eren portugueses Guinea Bissau, Cabo Verde, Santo Tomé i a Àsia, Timor Oriental.


Si esteu interessats no us perdeu la pel·lícula Capitanes de abril, dirigida per l'actriu Maria de Medeiros, que reflexa de forma molt fidedigne el que va passar. Estrenada l´any 2000, va ser rodada als llocs on es van produir els fets i que ara son un dels recorreguts turístics per Lisboa. Es pot veure a diverses plataformes i per streaming.


El 1975 mora el dictador Francisco Franco i el 1976, Adolfo Suárez, es elegit primer president democràtic a Espanya. La dictadura portuguesa va durar 41 anys, l´espanyola no va arribar als 40.

Ferran Baile, Recomana, 10 juliol 2025

